**LOCUL ASCUNS**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

LOCUL ASCUNS

La Polul Nord e locul meu ascuns,

Unde îmbrac o haină de cristale

Şi fiind lipsit de puncte cardinale

Las toate gândurile care m-au pătruns

Să se ascundă-n norii de zăpadă

Şi-apoi să se întoarcă albe, bune

Uitând că poate-ar vrea să se răzbune

Pe clipele ce prinse-n ambuscadă

Ţi s-au predat purtându-mă pe scut,

Legat de ochii tăi, de glasul tău

Ce-mi spune că sunt bun deşi sunt rău

Şi ştiu că te-am rănit şi te-a durut.

Aş vrea să lupt cu eul din oglindă

Ce-mi dă să beau venin ascuns în miere

La pieptul tău sculptat că la Venere

Cu lanţ de Prometeu să mă cuprindă.

Şi iarăşi fug la Polul Nord, departe

Să-mi curăţ gândul, să-l albesc cu nea.

M-am drăgostit cu cea mai caldă stea,

A fost aievea sau a fost din carte?